**СААС КЭЛИИТЭ**

*А.И. Софронов*

Кыыдааннаах кыһын   
Кыдьыктаах тымныытын   
Күн уотун күүhүнэн   
Көтүрү көрөн көҕүрэтэн,   
Ирбэт хаарын

Итии салгынынан

Илдьи сайҕаан элэтэн,   
Халыҥ- мууһун

Хара самыырынан   
Хампы охсон халытан,   
Көмүрүө хаарын

Күн күүhүнэн

Көмүөл гына күөгэлдьитэн,   
Үрүйэ сирдэр устун

Үгүс ууну

Үлтү үүрэн,

Хотоол сирдэргэ   
Холобура суох   
Холдьугураччы кутан,

Ханнык да хадыhаҕа   
Харса суох халыҥ   
Хара ууну халытан,   
Сүүнэ үрэхтэр

Сөҥ- муус сүгэhэрдэрин   
Сүөрүтэ баттаталаан,   
Сүүрүктэрин сүрүннээн,   
Хаар уутунан халыйан,   
Сис уутунан сиэлийэн,   
Хомурах уутунан   
Хотоол сир устун   
Холдьугураччы кутан,   
Көмүөл уутунан   
Күрүлэччи күүгүнээн,   
Барылаччы бааҕынаан,   
Убаҕас уунан утахтанан,   
Күөх унаар күөннэнэн,

Күөрэгэй чыычаах көрүдьүөстэнэн,   
Араас ,сэбирдэҕи анньынан,

Аалай чыычаах аргыстанан,

Көтөр кынаттаах

Күндүтүнэн көччүйэн,

Саппаҕырбыт санааны

Сайыччы охсор

Салгын сапсыырданан,   
Салаҥ- тымныыны сарбыйан,   
Сахабыт сиригэр

Саас барахсан

Салаллан тиийэн кэллэ курдук ...

*6-VII-1920 с.*